
EU:n jäsenvaltioiden sisäiset sekä niihin suuntautuvat ja niistä lähtevät muuttoliikkeet vaihtelevat, mutta muuttoliikkeisiin liittyvät haasteet ja mahdollisuudet ovat maissa samankaltaisia. Siksi onkin tärkeää varmistaa riittävä, joustava ja johdonmukainen rahoitus, jotta voitaisiin vahvistaa vapauden, turvallisuuden ja oikeuden aluetta sekä kehittää unionin yhteistä turvapaikka- ja maahanmuuttopolitiikkaa EU:n jäsenvaltioiden välisen ja EU:n ulkopuolisille maille osoitettavan solidaarisuuden pohjalta.

Vuosina 2007–2013 unionin ulkorajojen valvontaan sekä yhteisen turvapaikka- ja maahanmuuttopolitiikan täytäntöönpanoon kohdennettiin lähes 4 miljardia euroa yhteisvastuuta ja maahanmuuttovirtojen hallintaa koskevan yleisohjelman (SOLID)[footnoteRef:2] kautta. Yleisohjelma koostui neljästä välineestä, jäljempänä SOLID-rahastot, joihin kuuluivat seuraavat rahastot: Euroopan pakolaisrahasto[footnoteRef:3], ulkorajarahasto[footnoteRef:4], eurooppalainen rahasto kolmansien maiden kansalaisten kotouttamista varten[footnoteRef:5], jäljempänä ’Euroopan kotouttamisrahasto’, ja Euroopan paluurahasto[footnoteRef:6]. [2:  	Komission tiedonanto neuvostolle ja Euroopan parlamentille yhteisvastuuta ja maahanmuuttovirtojen hallintaa koskevan puiteohjelman perustamisesta vuosiksi 2007–2013, KOM(2005) 123 lopullinen.]  [3:  	Euroopan parlamentin ja neuvoston päätös N:o 573/2007/EY, tehty 23.5.2007, Euroopan pakolaisrahaston perustamisesta vuosiksi 2008–2013 osana yhteisvastuuta ja maahanmuuttovirtojen hallintaa koskevaa yleisohjelmaa.]  [4:  	Euroopan parlamentin ja neuvoston päätös N:o 574/2007/EY, tehty 23.5.2007, ulkorajarahaston perustamisesta vuosiksi 2007–2013 osana yhteisvastuuta ja maahanmuuttovirtojen hallintaa koskevaa yleisohjelmaa.]  [5:  	Neuvoston päätös 2007/435/EY, tehty 25.6.2007, eurooppalaisen rahaston perustamisesta vuosiksi 2007–2013 kolmansien maiden kansalaisten kotouttamista varten osana yhteisvastuuta ja maahanmuuttovirtojen hallintaa koskevaa yleisohjelmaa.]  [6:  	Euroopan parlamentin ja neuvoston päätös N:o 575/2007/EY, tehty 23.5.2007, Euroopan paluurahaston perustamisesta vuosiksi 2008–2013 osana yhteisvastuuta ja maahanmuuttovirtojen hallintaa koskevaa yleisohjelmaa.] 


Tämä kertomus perustuu neljään jälkiarviointiin. Kertomuksessa keskitytään vuosiin 2011–2013 ja esitellään vuosia 2007–2010 koskevien jälkiarviointien[footnoteRef:7] tuloksia. Rahastojen arvioinnissa keskityttiin Euroopan komission antamien paremman sääntelyn suuntaviivojen (Better Regulation Guidelines) mukaisesti rahastojen merkityksellisyyteen (vastasivatko niiden tavoitteet yhteiskunnan tarpeita), tuloksellisuuteen (saavutettiinko tavoitteet), tehokkuuteen (olivatko kustannukset oikeasuhteisia saavutettuihin hyötyihin nähden), vaikutusten kestävyyteen tukitoimien päättymisen jälkeen, rahastojen johdonmukaisuuteen ja täydentävyyteen suhteessa EU:n muihin rahoitusvälineisiin tai jäsenvaltioiden kansalliseen rahoitukseen sekä EU:n tason toimien tuomaan lisäarvoon. [7:  	Komission kertomus Euroopan parlamentille, neuvostolle, Euroopan talous- ja sosiaalikomitealle ja alueiden komitealle ulkorajarahaston kauden 2007–2010 jälkiarvioinnista, COM(2014) 235 final, 23.4.2014; komission kertomus Euroopan parlamentille, neuvostolle, Euroopan talous- ja sosiaalikomitealle ja alueiden komitealle Euroopan paluurahaston kauden 2008–2010 jälkiarvioinnista, COM(2014) 230 final, 23.4.2014. Euroopan pakolaisrahaston ja Euroopan kotouttamisrahaston osalta tässä kertomuksessa käsitellään myös vuosia 2007–2010. ] 


Osa arviointihavainnoista on jo otettu huomioon nykyisissä rahastoissa eli turvapaikka-, maahanmuutto- ja kotouttamisrahastossa (AMIF)[footnoteRef:8], joka korvasi Euroopan pakolaisrahaston, kotouttamisrahaston ja paluurahaston, ja sisäisen turvallisuuden rahastossa (ISF)[footnoteRef:9], joka korvasi ulkorajarahaston. Näiden arviointien havainnot täydentävät AMIF-rahaston ja ISF-rahaston vuoden 2018 väliarviointeja. Havaintoja hyödynnetään tulevan maahanmuutto- ja turvallisuuspolitiikan laatimisessa erityisesti vuoden 2020 jälkeisessä monivuotisessa rahoituskehyksessä. [8:  	Euroopan parlamentin ja neuvoston asetus (EU) N:o 514/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä; Euroopan parlamentin ja neuvoston asetus (EU) N:o 515/2014, annettu 16 päivänä huhtikuuta 2014, ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa; Euroopan parlamentin ja neuvoston asetus (EU) N:o 516/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahaston perustamisesta.]  [9:  	Euroopan parlamentin ja neuvoston asetus (EU) N:o 513/2014, annettu 16 päivänä huhtikuuta 2014, poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineen perustamisesta osana sisäisen turvallisuuden rahastoa.] 


SOLID-RAHASTOT

Pääkohdat
Yhteisvastuuta ja maahanmuuttovirtojen hallintaa koskevan yleisohjelman tavoitteena oli antaa jäsenvaltioille taloudellista tukea, jotta ne voisivat paremmin valvoa unionin ulkorajoja ja toteuttaa yhteistä turvapaikka- ja maahanmuuttopolitiikkaa.

1. Ulkorajarahaston[footnoteRef:10] tavoitteena oli EU:n ulkorajojen tehokas valvonta ja korkea suojelun taso. Tätä varten rahaston oli tarkoitus keskittyä tarkastus- ja valvontatehtävien tehokkaaseen järjestämiseen, matkustajavirtojen tehokkaaseen hallintaan, EU:n lainsäädännön yhdenmukaiseen soveltamiseen rajavartijoiden toimesta ja konsuliviranomaisten toiminnan parantamiseen. [10:  	Päätös N:o 574/2007/EY, 3 artikla.] 

2. Euroopan kotouttamisrahaston[footnoteRef:11] tavoitteena oli tukea jäsenvaltioiden toimia, joilla autetaan taustaltaan erilaisia kolmansien maiden kansalaisia täyttämään oleskelun edellytykset, ja helpottaa heidän kotoutumistaan eurooppalaiseen yhteiskuntaan. Rahastossa keskityttiin vasta maahan saapuneisiin kolmansien maiden kansalaisiin.  [11:   	Päätös N:o 435/2007/EY, 2 artikla.] 

3. Euroopan pakolaisrahastosta[footnoteRef:12] tuettiin jäsenvaltioita, jotka ottavat vastaan turvapaikanhakijoita ja kansainvälistä suojelua saavia henkilöitä, ottaen huomioon Euroopan yhteistä turvapaikkajärjestelmää koskeva EU:n lainsäädäntö. Rahastosta tuettiin toimia, jotka koskivat turvapaikanhakijoiden vastaanottoa ja turvapaikkahakemusten käsittelyä, kansainvälistä suojelua saavien kotouttamista ja rajallisesti myös kansainvälistä suojelua saavien henkilöiden uudelleensijoittamista ja siirtämistä[footnoteRef:13] jäsenvaltioiden välillä. Kun Euroopan pakolaisrahaston painopisteet määriteltiin, jäsenvaltioiden ja kolmansien maiden vastuunjaon parantaminen jätettiin vapaaehtoiseksi.  [12:  	Päätös N:o 573/2007/EY, 2 ja 3 artikla.]  [13:  	Päätös N:o 573/2007/EY, 3 artiklan 6 kohta.] 

4. Euroopan paluurahaston[footnoteRef:14] tavoitteena oli luoda yhdenmukainen palauttamismenettely, tehostaa jäsenvaltioiden välistä yhteistyötä, avustaa henkilöiden palauttamisessa alkuperämaihinsa ja antaa palautettaville tietoa asiaan liittyvistä menettelyistä. Tavoitteena oli myös edistää vapaaehtoista paluuta pakkoon perustuvan paluun sijaan.  [14:  	Päätös N:o 575/2007/EY, 2 ja 3 artikla.] 


SOLID-rahastojen määrärahat olivat tarkasteltavana olevalla kaudella[footnoteRef:15] yhteensä 2,43 miljardia euroa. Ne jaettiin neljän rahaston kesken seuraavasti: 1 097 miljoonaa euroa ulkorajarahastoon, 486 miljoonaa euroa Euroopan kotouttamisrahastoon, 386 miljoonaa euroa Euroopan pakolaisrahastoon ja 463 miljoonaa euroa Euroopan paluurahastoon. Myönnettyjä varoja hallinnoitiin pääasiassa yhteistyössä jäsenvaltioiden kanssa (94 prosenttia) siten, että jäsenvaltioilla oli päävastuu tukitoimien toteuttamisesta, hallinnoinnista ja valvonnasta ja ne esittelivät komissiolle aiemmin sovittuun monivuotiseen strategiaan perustuvat vuosittaiset ohjelmat. Keskimääräinen käyttöaste oli vuosien 2011–2013 vuosittaisissa ohjelmissa ulkorajarahastossa 87 prosenttia, Euroopan pakolaisrahastossa 81 prosenttia, Euroopan paluurahastossa 81 prosenttia ja Euroopan kotouttamisrahastossa 77 prosenttia. Vain 6 prosenttia tukitoimista toteutettiin suoraan hallinnoituina yhteisön toimina. Näihin lukeutuivat ulkorajarahaston ja Euroopan paluurahaston hätätoimenpiteet. Euroopan pakolaisrahaston puitteissa hätätoimenpiteitä hallinnoitiin yhteistyössä jäsenvaltioiden kanssa. Euroopan kotouttamisrahastosta ei voitu antaa hätäapua. [15:  	Vuosittaiset ohjelmat ajanjaksolla 1.1.2011–30.6.2015. Lukuihin sisältyvät myös vuoden 2010 työohjelmien nojalla toteutetut yhteisön toimet, sillä niiden toteuttaminen aloitettiin tammikuussa 2011.] 


Taustaa
Yhteisvastuuta ja maahanmuuttovirtojen hallintaa koskeva yleisohjelma laadittiin vuonna 2005. Tässä kertomuksessa tarkasteltavaan ajanjaksoon eli vuosiin 2011–2013 mennessä geopoliittinen tilanne oli muuttunut merkittävästi. Arabikeväänä tunnettujen Pohjois-Afrikan vuoden 2011 kansannousujen, Syyrian pitkittyneen kriisin ja Libyan valtion romahtamisen seuraukset lisäsivät EU:n etelä- ja kaakkoisrajoihin kohdistuvaa muuttopainetta äkillisesti ja odottamatta. Muuttopaine vaikutti merkittävästi siihen kontekstiin, jossa rahastoja käytettiin. Yhteisvastuuta ja maahanmuuttovirtojen hallintaa koskevan yleisohjelman perustamisesta annettuun tiedonantoon liittyvässä vaikutustenarvioinnissa[footnoteRef:16] mainitaan ensimmäisten turvapaikkahakemusten määränä 203 298 (vuonna 2002). Vuonna 2010 (eli tässä kertomuksessa tarkasteltavaa ajanjaksoa edeltävänä vuonna) hakemuksia jätettiin 259 400, vuonna 2012 niitä jätettiin 335 290, ja vuonna 2015 määrä oli 1 322 825.[footnoteRef:17] Myös jäsenvaltioissa laittomasti oleskelevien kolmansien maiden kansalaisten määrä kasvoi yhtä nopeasti (500 000 vaikutustenarvioinnissa ja 2 154 675 vuonna 2015[footnoteRef:18]). [16:   	Komission yksiköiden valmisteluasiakirja SEC(2005) 435, 6.4.2005.]  [17:  	Eurostat [tps00191] – tilasto turvapaikanhakijoiden määrästä unionissa, Asylum and first time asylum applicants - annual aggregated data – persons.]  [18:  	Eurostat [migr_eipre] – tilasto laittomasti unionin alueella olevista kolmansien maiden kansalaisista, Third country nationals found to be illegally present - annual data.] 


2	JÄLKIARVIOINTI

2.1 	Menetelmät ja rajoitukset

Rahastojen perustamisesta tehdyissä neljässä päätöksessä edellytetään, että komissio antaa vuosia 2011–2013 koskevan jälkiarviointikertomuksen 31. joulukuuta 2015 mennessä. Komissio voi kuitenkin antaa jälkiarviointikertomuksensa vasta nyt, sillä rahastojen tukikelpoisuusaika kesti 30. kesäkuuta 2015 asti, jäsenvaltioilla oli 31. maaliskuuta 2016 asti aikaa raportoida viimeisen vuosittaisen ohjelman täytäntöönpanosta, ja riippumaton jälkiarviointi tehtiin vasta vuosina 2016–2017. 
Arvioinnin yksityiskohtaiset havainnot ja arviointimenetelmä kuvataan tämän kertomuksen liitteenä olevissa komission yksiköiden valmisteluasiakirjoissa. Valmisteluasiakirjojen laatimisen tueksi teetettiin ulkoisella toimeksisaajalla selvitys[footnoteRef:19], johon sisältyi asiakirjatutkimus, avoimia julkisia kuulemisia, vierailukäyntejä sekä laadullisia ja määrällisiä analyysejä. Kaikkien neljän arvioinnin suorittamista haittasi merkittävästi määrällisen tiedon, indikaattorien ja perustasoja koskevan tiedon puute, mikä vaikeutti jäsenvaltioiden ja eri vuosien välisiä vertailuja. Kukin jäsenvaltio määritteli toteuttamiensa toimien indikaattorit itse. Tämä johtuu siitä, että rahastojen oikeusperustoissa asetetuissa raportointivaatimuksissa ei edellytetty vastuuviranomaisten keräävän tietoja, jotka mahdollistaisivat arviointiperusteiden EU:n laajuisen arvioinnin. Tämän vuoksi arvioinnissa oli tukeuduttava laadullisempaan tietoon, jota kerättiin sidosryhmiä kuulemalla ja kansallisista arviointikertomuksista. [19:  	https://publications.europa.eu/fi/publication-detail/-/publication/38ae6def-51a1-11e8-be1d-01aa75ed71a1/language-fi/format-PDF/source-70934237] 


2.2 	KESKEISET TULOKSET

Ulkorajarahasto
Kaiken kaikkiaan jäsenvaltiot pitivät ulkorajarahaston tavoitteita omien EU:n ulkorajavalvontaa ja Schengen-viisumien käsittelyä koskevien tarpeidensa kannalta merkityksellisinä. Rahaston vuotuisten määrärahojen jakoperuste mahdollisti sen, että merkittävä osa varoista voitiin jakaa niille eteläisen ja lounaisen ulkorajan jäsenvaltioille, joihin kohdistui merkittävä muuttopaine, ja jäsenvaltioille, joihin saapui huomattava määrä vilpittömässä mielessä matkustavia henkilöitä. Vuosina 2007–2010 ja 2011–2013 eniten rahoitusta saivat samat kolme jäsenvaltiota: Italia, Espanja ja Kreikka. Ulkorajarahasto oli myös riittävän joustava vastaamaan tarpeiden muuttumiseen muuttoliikekriisin myötä: kriisin vaikutuspiiriin kuuluville jäsenvaltioille myönnettiin lisärahoitusta hätätoimenpiteiden kautta.

Ulkorajarahastolla oli suuri merkitys Schengenin säännöstön[footnoteRef:20] soveltamisessa, sillä muuttovirrat kasvoivat vuodesta 2011 lähtien ja monilla jäsenvaltioilla oli samaan aikaan talousvaikeuksia. Ulkorajarahaston vuosien 2011–2013 toimilla edistettiin rajanylityspaikkojen henkilötarkastusten yhdenmukaistamista koulutusohjelmien avulla, rakennettiin ja parannettiin rajanylityspaikkoja sekä hankittiin rajapartioinnissa käytettäviä ajoneuvoja, aluksia ja ilma-aluksia. Nämä toimet vaikuttivat osaltaan yhteisen yhdennetyn rajavalvontajärjestelmän vakiintumiseen. Kuitenkin vain muutama jäsenvaltio katsoi, että rahaston tuki oli välttämätöntä uusimman tekniikan hankkimisessa EU:n ulkorajoille. [20:  	Schengenin säännöstä perustuu vuonna 1990 tehtyyn Schengenin yleissopimukseen, jolla luotiin Schengen-alue poistamalla rajatarkastukset useiden EU:n jäsenvaltioiden välisiltä sisärajoilta vuoteen 1995 mennessä. ] 


Rahaston avulla korjattiin myös jäsenvaltioiden tiedonvaihtojärjestelmien hajanaisuutta tukemalla EU:n järjestelmien, kuten VIS-, SIS II- ja Eurosur-järjestelmien[footnoteRef:21], kehittämistä kansallisella tasolla. Niissä maissa, joissa kansallinen rahoitus oli vähäistä, rahaston avulla voitiin varmistaa, että järjestelmät saatiin käyttövalmiiksi, sillä rahoituksella tuettiin järjestelmien osien viimeistelyä. Lisäksi ulkorajarahaston avulla tehostettiin voimavarojen käyttöä parantamalla jäsenvaltioiden rajavalvontavalmiuksia. [21:  	Viisumitietojärjestelmä (VIS), toisen sukupolven Schengenin tietojärjestelmä (SIS II) ja Euroopan rajavalvontajärjestelmä (Eurosur). ] 


Ulkorajarahastolla edistettiin vuosina 2007–2010 ja vuosina 2011–2013 jonkin verran konsuliyhteistyön kehittämistä jäsenvaltioiden ja kolmansien maiden välillä.[footnoteRef:22] [22:  	Maltillinen vaikutus johtui muun muassa siitä, että jäsenvaltiot osoittivat asiaa kohtaan odotettua vähemmän kiinnostusta ja tiettyjen alueiden epävakaus vaikeutti yhteistyötä kolmansien maiden kanssa.] 


Ulkorajarahaston investointien katsottiin yleisesti olevan kestäviä: suurin osa rahoituksen avulla hankitusta omaisuudesta ja kerrytetystä tiedosta oli yhä käytössä arvioinnin aikaan. Jäsenvaltiot korostivat ulkorajarahaston täydentävän sisäisen turvallisuuden rahaston tavoitteita. Täydentävyyden ansiosta sisäisen turvallisuuden rahaston avulla toteutetuissa toimissa on voitu hyödyntää ulkorajarahaston toimien tuloksia. Muutamissa hankkeissa oli rahoitusvaikeuksia, minkä antoi aihetta epäillä niiden kestävyyttä. Näihin kuului esimerkiksi maahanmuuttoalan yhteyshenkilöiden lähettäminen kolmansiin maihin.

Ulkorajarahaston investointien todettiin täydentävän EU:n muiden rahastojen toimia, Euroopan raja- ja merivartioviraston[footnoteRef:23] toimia ja kansallisia investointeja sekä olevan niiden kanssa johdonmukaisia. Ulkorajarahaston tuoma lisäarvo arvioitiin erityisen korkeaksi niissä jäsenvaltioissa, joiden taloudelliset resurssit olivat niukat tai budjettirajoitteet tiukat. [23:  	Virastosta käytettiin tuolloin nimeä Frontex.] 


Eurooppalainen rahasto kolmansien maiden kansalaisten kotouttamista varten (Euroopan kotouttamisrahasto)
Euroopan kotouttamisrahastosta voidaan todeta sekä vuosien 2007–2010[footnoteRef:24] että vuosien 2011–2013 osalta, että sen avulla kyettiin yleisesti vastaamaan jäsenvaltioiden kotouttamistarpeisiin ja että sen rakenne mahdollisti mukautumisen olosuhteiden muutoksiin. Osa jäsenvaltioista kuitenkin katsoi, että rahaston kohderyhmä oli määritelty liian suppeasti. Osa nosti esiin myös kansalaisjärjestöjen ja paikallishallintojen kiinnostuksen puutteen. Jotkut jäsenvaltiot olivat sitä mieltä, että tukea ei olisi pitänyt rajoittaa ainoastaan hiljattain saapuneisiin kolmansien maiden kansalaisiin, sillä myös toisen ja kolmannen polven maahanmuuttajat voivat tarvita kotouttamistoimenpiteitä. [24:     https://ec.europa.eu/home-affairs/sites/homeaffairs/files/financing/fundings/pdf/integration/synthesis_of_the_national_evaluation_reports.pdf 

] 


Euroopan kotouttamisrahaston todettiin kaiken kaikkiaan kyenneen saavuttamaan vuosina 2007–2010 ja 2011–2013 päätavoitteensa helpottaa kolmansien maiden kansalaisten kotoutumista vastaanottavaan yhteiskuntaan. Useimmissa jäsenvaltioissa rahastolla oli konkreettinen myönteinen vaikutus välittömään kotouttamisprosessiin. Kotouttamisrahaston avulla parannettiin palvelujen saatavuutta sekä työllistymis- ja koulutusmahdollisuuksia vastaanottavassa maassa, mukaan lukien kotouttamisprosessin kannalta olennaisia kielikursseja. Tällaisiin toimiin jäsenvaltiot vaikuttivat käyttäneen rahoitusta eniten.

Monet jäsenvaltiot ilmoittivat täytäntöönpanossa esiintyneen vuosina 2007–2010 ongelmia, jotka johtuivat siitä, että rahasto oli vasta otettu käyttöön. Ongelmana oli muun muassa tukikelpoisten hankkeiden puute tai riittämättömyys. Kotouttamisrahastolla katsottiin olleen vuosina 2011–2013 rajallinen vaikutus kolmansien maiden kansalaisten kotouttamista tukevien maahanpääsymenettelyjen kehittämiseen ja täytäntöönpanoon. Tämä johtui siitä, että useiden jäsenvaltioiden vuosittaisissa ohjelmissa ei keskitytty nimenomaisesti tähän tavoitteeseen, minkä vuoksi alan toimia toteutettiin vain vähän. Rahastolla edistettiin politiikkaan liittyvää valmiuksien kehittämistä ja koordinointia jäsenvaltioissa, mutta sillä oli vain vähän vaikutusta jäsenvaltioiden väliseen kokemusten, hyvien käytänteiden ja tietojen vaihtoon. 

Vain puolet jäsenvaltioista katsoi rahaston olleen tyydyttävän tehokas vuosina 2007–2010. Vuosien 2011–2013 osalta suurin osa jäsenvaltioista katsoi, että kotouttamisrahaston kustannukset olivat oikeasuhteisia hankkeiden tuotoksiin nähden ja että samoja tuloksia olisi ollut mahdoton tai vaikea saavuttaa edullisemmin. Vain puolet jäsenvaltioista katsoi kotouttamisrahaston tuella vuosina 2007–2010 ja 2011–2013 toteutettujen toimien tulosten vaikutusten jatkuneen merkittävästi rahoituksen päättymisen jälkeen. Haastateltujen sidosryhmien mukaan heikko kestävyys johtui pääasiassa esimerkiksi poliittisen sitoutumisen ja tuen vaihtelusta kansallisella tasolla. 

Hankkeiden todettiin olevan johdonmukaisia muiden kolmansien maiden kansalaisten kotouttamiseen tähtäävien kansallisten ja EU:n muista rahoitusvälineistä tuettujen toimien kanssa ja täydentäneen niitä. Joitakin vaikeuksiakin kuitenkin esiintyi. Ne liittyivät EU:n muiden rahastojen erilaiseen aikataulutukseen ja yhteisön toimia koskevaan tietämykseen. Selvä enemmistö jäsenvaltioista totesi, että Euroopan kotouttamisrahasto mahdollisti sellaisten toimien toteuttamisen, joita ei olisi voitu rahoittaa kansallisista varoista. Tämä osoittaa, että rahasto on tuottanut lisäarvoa.

Euroopan pakolaisrahasto
Arvioinnin perusteella Euroopan pakolaisrahaston tavoitteet vastasivat yleisesti jäsenvaltioiden tarpeita. Arvioinnissa nousi kuitenkin esiin yksi keskeinen puute, joka koski molempia kausia 2008–2010[footnoteRef:25] ja 2011–2013. Varojen jakomekanismi nimittäin perustui aiempina vuosina (kolmena edellisenä vuotena) saapuneiden turvapaikanhakijoiden määrään, eikä sillä siksi pystytty vastaamaan turvapaikanhakijoiden määrän voimakkaaseen kasvuun vuodesta 2013 alkaen. Tilannetta helpotti osittain jäsenvaltioille annettu hätäapu, joka osoittautui kriisin ratkaisemisessa hyödylliseksi. [25:  	http://ec.europa.eu/smart-regulation/evaluation/search/download.do?documentId=10697239] 


Euroopan pakolaisrahastolla onnistuttiin vuosina 2008–2010 ja 2011–2013 tukemaan erityisen tehokkaasti jäsenvaltioiden vastaanotto-olosuhteiden ja turvapaikkamenettelyjen parantamista sekä kansainvälistä suojelua saavien henkilöiden kotouttamista. Rahaston tuki oli tehokkainta EU:hun hiljattain liittyneissä jäsenvaltioissa (joiden turvapaikkajärjestelmät eivät ole yhtä kehittyneitä kuin muissa jäsenvaltioissa). Pakolaisrahaston tuella kehitettiin näiden jäsenvaltioiden valmiuksia rakentaa kansallisia turvapaikkajärjestelmiä. Rahastolla pystyttiin tukemaan erittäin tehokkaasti myös hätätilanteista kärsiviä jäsenvaltioita. Rahastolla kyettiin täytäntöönpanokauden aikana vain hieman edistämään jäsenvaltioiden turvapaikkajärjestelmien yhdenmukaistamista ja Euroopan yhteisen turvapaikkajärjestelmän toteuttamista, sillä asiaa koskeva oikeudellinen kehys antoi jäsenvaltioille huomattavaa harkintavaltaa. Koska yhteisön toimien tuloksia ei levitetty laajasti ja useimmat Euroopan pakolaisrahaston hankkeet olivat puhtaasti kansallisia, jäsenvaltioiden välistä yhteistyötä ja kokemustenvaihtoa voitiin tukea vain rajallisesti. Rahastolla ei myöskään onnistuttu kovin tehokkaasti tukemaan vastuunjakohankkeita, kuten kansainvälistä suojelua saavien henkilöiden uudelleensijoittamista ja siirtämistä EU:n sisällä.

Euroopan pakolaisrahaston tuotosten arvioitiin syntyneen kohtuullisin kustannuksin, vaikka useissa jäsenvaltioissa havaittiinkin jonkinasteista tehottomuutta. Tehottomuus johtui pääasiassa kokemuksen puutteesta ja riittämättömistä teknisistä ja hallinnollisista valmiuksista. Rahastosta tuettujen hankkeiden kestävyys riippui hankkeiden luonteesta. Yleisesti ottaen sidosryhmien välille muodostui kestäviä verkostoja. Vastaanottovalmiuksiin tehdyt investoinnit katsottiin kaikkein kestävimmiksi. Pakolaisrahaston katsottiin myös täydentäneen muita SOLID-rahastoja. Kaikki jäsenvaltiot katsoivat pakolaisrahaston mahdollistaneen sellaisten innovatiivisten tai tietyille kohderyhmille suunnattujen hankkeiden rahoittamisen, joita ei olisi voitu toteuttaa ilman rahaston tukea. Rahaston tuoma lisäarvo oli olennaisen tärkeää niille jäsenvaltioille, joiden turvapaikkajärjestelmät olivat muita vähemmän kehittyneet. 

Useimmat jäsenvaltiot katsoivat, että pakolaisrahasto saavutti tavoitteensa tehokkaasti vuosina 2008–2010. Rahaston avulla ei kuitenkaan onnistuttu kovin tehokkaasti edistämään jäsenvaltioiden keskinäistä tai jäsenvaltioiden ja kolmansien maiden välistä vastuunjakoa, koska sitä koskevia hankkeita toteutettiin hyvin vähän. Useimmat jäsenvaltiot arvioivat, että pakolaisrahaston kustannukset olivat kohtuulliset, vaikka samat tulokset olisi arvioiden mukaan voitu saavuttaa myös edullisemmin. Kaikki jäsenvaltiot totesivat, että rahaston avulla voitiin toteuttaa hankkeita, joita ei olisi voitu rahoittaa pelkästään jäsenvaltioiden julkisin varoin.

Euroopan paluurahasto
Useimmat jäsenvaltiot olivat sitä mieltä, että rahaston tavoitteet vastasivat niiden tarpeita palauttamismenettelyjen hallinnoinnin alalla, joskin joitakin painopisteitä pidettiin toisia merkityksellisempinä.[footnoteRef:26] Osa jäsenvaltioista katsoi, että rahaston toimien vaikutus olisi voinut olla suurempi, jos kohderyhmään olisivat kuuluneet myös maahanmuuttajat, jotka oleskelevat jäsenvaltioissa laillisesti mutta haluavat palata alkuperämaahansa.  [26:   Useimmat jäsenvaltiot pitivät merkityksellisimpänä painopisteenä palauttamismenettelyjen hallinnointia koskevan strategisen lähestymistavan laatimista.] 


Euroopan paluurahaston todettiin myös yleisesti saavuttaneen tavoitteensa. Selvä enemmistö jäsenvaltioista antoi sen saavutuksista myönteisen arvion. Paluurahastolla edistettiin erityisen tehokkaasti yhdenmukaisia palauttamismenettelyjen kansallisia hallinnointijärjestelmiä kannustamalla vapaaehtoiseen paluuseen pakkoon perustuvien palautusten sijaan ja parantamalla jäsenvaltioiden yleisiä palauttamisvalmiuksia. Paluurahastolla edistettiin myös jäsenvaltioiden tukemista hätätilanteissa. Rahaston avulla onnistuttiin kuitenkin vain kohtalaisesti edistämään jäsenvaltioiden keskinäistä ja kolmansien maiden kanssa tehtävää yhteistyötä sekä EU:n yhteisten normien noudattamista, sillä näiden suhteen toteutettiin vain pieni määrä hankkeita. 

Hankkeiden toteuttamiseen käytettyjen taloudellisten kustannusten ja henkilöstövoimavarojen katsottiin olleen yleisesti ottaen kohtuulliset. Arvioinnissa todettiin, että paluun ja palautusten yksikkökustannukset vaihtelivat jäsenvaltioissa merkittävästi palautettavien henkilöiden lukumäärän, kohdemaan saavutettavuuden, palauttamisoperaatioihin osallistuneiden maiden lukumäärän ja palautettaville henkilöille annetun taloudellisen tuen mukaan. Monet jäsenvaltiot ja tuensaajat mainitsivat esimerkkejä hankkeista, jotka eivät olleet kovin tehokkaita hallinnointikustannusten ja hallinnollisen rasitteen vuoksi. Vapaaehtoisen paluun todettiin yleisesti olevan pakkoon perustuvaa paluuta kustannustehokkaampaa.

Suurin osa jäsenvaltioista katsoi, että useimpien paluurahastosta tuettujen toimien vaikutukset jatkuivat pitkään hankkeiden päättymisen jälkeen. Toimien pitkäaikaisista vaikutuksista ei kuitenkaan ole vahvaa näyttöä, sillä monet jäsenvaltiot korostivat tarvitsevansa lisärahoitusta voidakseen jatkaa paluurahaston rahoituksen avulla käynnistettyjä palauttamistoimia. Kestävimpiä toimia olivat ne, joiden vaikutukset kohdistuivat rakenteisiin. Tällaisia olivat esimerkiksi toimet, joilla parannettiin säilöönottoyksikköjen infrastruktuuria tai kehitettiin jäsenvaltioiden keskinäistä tai jäsenvaltioiden ja kolmansien maiden välistä yhteistyötä.

Arvioinnissa todettiin, että paluurahastosta rahoitetut toimet olivat johdonmukaisia muiden palauttamista koskevien kansallisten toimien kanssa ja täydensivät niitä. Tämä koski pääasiassa myös EU:n muista rahastoista rahoitettuja palauttamiseen liittyviä toimia. Paluurahasto ei kuitenkaan täydentänyt kovin hyvin EU:n muista rahastoista, kuten Euroopan sosiaalirahastosta, rahoitettavia uudelleenkotouttamista koskevia toimintapolitiikkoja. Näiden osalta on olemassa päällekkäisyyden vaara. 

Jäsenvaltiot ilmoittivat myös, että paluurahaston toimilla on luotu monenlaista lisäarvoa, sillä ne ovat auttaneet jäsenvaltioita rahoittamaan uusia hankkeita tai tehostamaan jo käynnissä olevia hankkeita. Lisäksi ne ovat kannustaneet ihmisiä vapaaehtoiseen paluuseen pakkoon perustuvan paluun sijaan. Jäsenvaltioiden mukaan paluurahaston tuki on auttanut niitä kehittämään avustetun vapaaehtoisen paluun järjestelmiään tavalla, joka ei olisi ollut mahdollista ilman rahastoa. Järjestelmiä on kehitetty ottamalla käyttöön uudelleenkotoutumisavustuksia, seuraamalla paluuta kolmansiin maihin, luomalla uudelleenkotoutumisen tukiverkostoja sekä tiedottamalla paluuseen ja palautuksiin liittyvistä asioista. Useimpien jäsenvaltioiden mukaan pakkoon perustuvia palautuksia olisi kuitenkin todennäköisesti toteutettu yhtä paljon ilman paluurahastoakin. Rahasto mahdollisti myös uudenlaisia ja innovatiivisia tapoja hallinnoida palauttamismenettelyjä. Rahaston avulla helpotettiin uusien sidosryhmien osallistamista ja edistettiin EU:n normien ja vaatimusten noudattamista. 

Vuosia 2008–2010 koskevat havainnot ovat edellä esitettyjen kaltaisia, etenkin rahaston merkityksellisyyden ja tuloksellisuuden osalta. Keskimääräinen käyttöaste oli vuosina 2011–2013 (81 prosenttia) korkeampi kuin vuosina 2008–2010 (70 prosenttia), mikä viittaa sidosryhmien asiantuntemuksen kehittymiseen tarkastelujakson aikana. Molempina ajanjaksoina eniten varoja myönnettiin neljälle jäsenvaltiolle, joissa oli eniten laittomia maahanmuuttajia ja palautettavia henkilöitä. Nämä valtiot olivat Kreikka, Yhdistynyt kuningaskunta, Espanja ja Ranska.

Komissio on määrittänyt arviointitulosten pohjalta tärkeimmät rahastojen täytäntöönpanosta saadut kokemukset. Osa korjaavista toimenpiteistä on jo toteutettu AMIF- ja ISF-rahastoissa ja osa otetaan huomioon rahastojen seuraavan sukupolven valmistelussa.

Hallinnollinen rasitus
Arvioinnin mukaan rahastojen rakenne oli liian monimutkainen, ja vuosittaisesta ohjelmasuunnittelusta ja rahastojen täytäntöönpanosta katsottiin aiheutuvan suurta hallinnollista rasitusta. Tätä painotettiin myös AMIF- ja ISF-rahastojen perustamisen yhteydessä laaditussa vaikutustenarvioinnissa[footnoteRef:27]. Puutteen korjaamiseksi perustettiin yksi yhteinen rahasto (AMIF) kattamaan kaikki muuttoliikeasiat (sillä korvattiin kolme erillistä rahastoa ja niiden erilaiset oikeusperustat ja täytäntöönpanosäännöt). Lisäksi jokaista jäsenvaltiota varten laadittiin yksi koko kauden 2014–2020 kattava kansallinen ohjelma, kustannusvaihtoehtoja yksinkertaistettiin ja tukikelpoisuussäännöt saatettiin yhdenmukaisiksi jäsenvaltioiden kansallisten sääntöjen kanssa.  [27:    	Komission yksiköiden valmisteluasiakirja SWD(2011) 1358 lopullinen, 15.11.2011.] 


Seuranta ja arviointi
SOLID-rahastojen arvioinnissa havaittiin se kriittinen ongelma, että niistä puuttuivat kaikkien jäsenvaltioiden yhteiset tehokkaat seuranta- ja arviointimekanismit ja niihin liittyvät lähtötasot ja tavoitearvot. Tämä ongelma pyrittiin ratkaisemaan AMIF- ja ISF-rahastojen yhteydessä laatimalla oikeusperustaan sisältyvä luettelo yhteisistä indikaattoreista sekä yhteinen seuranta- ja arviointikehys[footnoteRef:28], johon sisältyy arviointikysymyksiä, tulos- ja vaikutusindikaattoreita sekä tehokkuutta, lisäarvoa ja kestävyyttä koskevia indikaattoreita.[footnoteRef:29] Lisäksi laadittiin ohjeasiakirja[footnoteRef:30] sekä luotiin jäsenvaltioiden arviointikoordinaattorien aktiivinen verkosto ja arviointia koskevaan raportointiin tarkoitettu tietotekniikkajärjestelmä (SFC).  [28:   	Komission delegoitu asetus (EU) 2017/207, annettu 3 päivänä lokakuuta 2016, turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetussa Euroopan parlamentin ja neuvoston asetuksessa (EU) N:o 514/2014 säädetystä yhteisestä seuranta- ja arviointikehyksestä.]  [29:  	On syytä todeta, että EU:n rahoittamilla tutkimushankkeilla voidaan edistää tiedonkeruuta sekä tulevien rahoitusvälineiden ja rahastojen täytäntöönpanon ja tehokkuuden analysointia. ]  [30:  	Seuranta- ja arviointikehystä koskevat ohjeet laadittiin arviointiverkostossa. Kyseessä on työasiakirja, jota päivitetään säännöllisesti jäsenvaltioiden viranomaisten ja muiden sidosryhmien kanssa työryhmien ja arviointiverkoston kokouksissa käytävien keskustelujen perusteella. Ohjeet ovat jäsenvaltioiden käytettävissä.] 


Jakomekanismi
Jakomekanismi perustui aiempia vuosia koskeviin tietoihin ja maahantulijoiden määriin, eikä siinä voitu ottaa huomioon muuttopaineen viimeaikaisia, äkillisiä muutoksia. AMIF-rahaston sekä ulkorajoja ja viisumipolitiikkaa koskevan ISF-rahaston varojen jakoperusteet perustuvat yhä Euroopan pakolaisrahaston, kotouttamisrahaston ja paluurahaston vuosien 2011–2013 määrärahoihin ja ulkorajarahaston vuosien 2010–2012 määrärahoihin. Jonkinasteinen joustavuus on pyritty varmistamaan varaamalla hätäapuun aiempaa enemmän määrärahoja. Esimerkiksi Bulgarialle myönnettiin AMIF-rahastosta 20,5 miljoonaa euroa ja ISF-rahastosta 41 miljoonaa euroa sekä näiden varojen lisäksi molemmista rahastoista yhteensä 170 miljoonaa euroa hätäapua (lokakuuhun 2017 asti), jolla maata autettiin selviämään odottamattomasta muuttopaineesta. Vaikka joustavuutta on lisätty, jakoperusteen epätasapaino on yhä merkittävä ongelma, jota on käsiteltävä seuraavan monivuotisen rahoituskehyksen yhteydessä.

Solidaarisuus: kansainvälistä suojelua saavien henkilöiden uudelleensijoittaminen ja siirto
Arvioinnissa todettiin, että kansainvälistä suojelua saavien henkilöiden uudelleensijoittamista ja EU:n sisäisiä siirtoja koskevaa solidaarisuutta ja vastuunjakoa voitaisiin lisätä EU:n tasolla. EU:n sisäisten siirtojen osalta jäsenvaltiot käyttivät määrärahansa mieluummin omia tarpeitaan koskeviin toimiin, eikä Euroopan pakolaisrahastosta tarjottu taloudellisia lisäkannustimia siirrettyä henkilöä kohden. Uudelleensijoittamiseen tarjottiin taloudellista kannustinta (4 000–6 000 euroa), mutta se ei riittänyt kattamaan uudelleensijoittautumisesta aiheutuvia kustannuksia. Näitä puutteita on korjattu AMIF-rahastossa jossain määrin myöntämällä lisärahoitusta aiempaa suurempina kertakorvauksina (6 000–10 000 euroa). Lisäksi on otettu käyttöön sitoumusjärjestelmä, joka tuo asialle enemmän poliittista huomiota.

Täytäntöönpanon ohjaaminen kohti EU:n painopisteitä
Arvioinnissa kävi ilmi, että jäsenvaltiot myönsivät osaan painopisteistä hyvin vähän rahoitusta. Tämä heikensi rahastojen vaikutusta tietyillä osa-alueilla (esim. konsuliviranomaisten yhteistyö, henkilöiden siirto ja uudelleensijoittaminen, paluumaiden kanssa tehtävä yhteistyö tai jäsenvaltioiden keskinäinen kotouttamisyhteistyö). AMIF- ja ISF-rahastoissa on jo tehty joitakin parannuksia, jotka auttavat ohjaamaan täytäntöönpanoa EU:n painopisteiden mukaiseksi. Näitä ovat muun muassa taloudelliset kannustimet (suuremmat osarahoitusosuudet ja kertakorvaukset), erityistoimien lisärahoitus ja kaikkien jäsenvaltioiden määrärahojen kasvattaminen EU:n politiikan tiettyjen painopisteiden osalta.

